Pa m'eus kroget da lavaret e vijen kontant da cheñch "système d'exploitation" eo bet profet din al levr-mañ gant mignon gwellañ va urzhiataer : lennet 'm eus  anezhañ pa oan gant Windows c'hoazh eta.  Iskis e c'heller kavout, en ur vraslenn, an niver a niverennoù e traoñ ar pajennoù ne servijont da seurt nemet da farsal, an ton bourjiner pe c'hodiser a-wezhioù… Pa vezer o lenn en un tenn e c'hellan asuriñ deoc'h e kaver gras gant ar fent-se : daoust ma vije skrivet al levr evit tud n'int ket gwall varrek war an urzhiataerezh e vije gwall zreinek da lonkañ hep al louzeier-mel-se !  Kalz a berzhioù mat a welan d'al levr-mañ. Lennabl eo, dija, ha kompren a  reer madik ar pezh zo e-barzh memes ar wezh kentañ. Displeget mat tre eo. Ha, dreist pep tra, e laosk da gompren pegen entanet eo ar skrivagner gant an ostilh-mañ hag e ro c'hoant da gemer perzh en avañtur ar meiziantoù dieub.  Goude va c'hentañ lennadenn 'm eus lakaet skarzhañ Windows evit mont davet Linux Ubuntu, bloaz pe zaou a zo, ha n'em eus ket bet tro da vagañ keuz. Alies e addigoran al levr-mañ pa choman bout war tra-pe-dra hag e kavan ar respont a fell din e-barzh, peurliesañ : ur gwir  dornlevr eo eta. Adlennet 'm eus anezhañ penn-da-benn dec'h (un embannadenn nevesoc'h eta) evit kavout trukloù nevez, traoù aes d'ober ganto ha n'on ket boaz d'ober peogwir 'm boa ket tapet ar pleg c'hozah ; ha me da blegañ korn pep pajenn dedennus… n'eus nemet se e-barzh ken !  Aliañ a ran kement hini a zo dedennet gant Linux met ne gred ket ober gantañ kregiñ gant lennadenn al levr-mañ : tevel a ra ar guriusted ha kelenn ur bern traoù, hep skuizhañ. Ha koulskoude, n'on ket ur mailh war an urzhiataerezh !  Ale, warc'hoazh e kaozein deoc'h diwar-benn dornlevr va yenerez pe hini ar skaoterez du-mañ